google/wiki40b huggingface dataset:
Μοντέρνα Οικογένεια

Πλοκή

Ο Τάκης, πατέρας της Φαίης και του Δημήτρη, χώρισε ύστερα από πολλά χρόνια γάμου και ξαναπαντρεύτηκε την Κάρμεν, μια πολύ όμορφη γυναίκα Κολομβιανής καταγωγής, που έχει ένα αγόρι από τον πρώτο της γάμο, τον Ντιέγκο. Η Φαίη και ο άντρας της, ο Φίλιππος έχουν τρία παιδιά, τη Δανάη, την Αλεξάνδρα και τον Πάνο. Η Φαίη εγκατέλειψε την καριέρα της και αφοσιώθηκε στην ανατροφή των παιδιών της, ενώ ο Φίλιππος παραμένει ένας cool μπαμπάς. Ο Δημήτρης, που είναι ζευγάρι με τον Λάμπρο πολλά χρόνια τώρα, αποφασίζουν να υιοθετήσουν ένα μωρό. Έτσι οι ιστορίες των τριών οικογενειών, με τα συνηθισμένα ή τα ασυνήθιστα προβλήματά τους, αποτελούν μια σύγχρονη άποψη για το τι σημαίνει "οικογένεια" στην εποχή μας.
Πολωνέζες, Op. 26 (Σοπέν)

Οι Πολωνέζες, Op. 26 είναι δύο πολωνέζες του Φρεντερίκ Σοπέν, που γράφτηκαν το 1836. Και δύο είναι αφιερωμένες στον Αυστριακό συνθέτη Γιόζεφ Ντεσάουερ. Η πρώτη πολωνέζα είναι γραμμένη σε Ντο δίεση ελάσσονα, με τέμπο Allegro appassionato, 3/4. Η δεύτερη πολωνέζα είναι γραμμένη σε Μι ύφεση ελάσσονα με τέμπο maestoso, 3/4. Συνολικά, μία τυπική εκτέλεση του έργου διαρκεί περίπου 18 λεπτά.
Φίλιππος του Νασσάου-Βιάντεν

Βιογραφία

Ήταν ο τέταρτος γιος του Ιωάννη ΣΤ΄ κόμη του Νασσάου-Ντίλενμπουργκ και της Ελισάβετ, κόρης του Γεωργίου Γ΄ λαντγκράβου του Λόιχτενμπεργκ.
Σπούδασε μαζί με τον πρωτότοκο αδελφό του Γουλιέλμο-Λουδοβίκο και τον εξάδελφό του Μαυρίκιο στη Χαϊδελβέργη. Αργότερα σπούδασε με τον Μαυρίκιο στο Λάιντεν. Πέρασε κάποιο διάστημα ως ακόλουθος του Γουλιέλμου Α΄ πρίγκιπα της Οράγγης. Έπειτα εισήλθε στο στρατό της Ολλανδίας και το 1585 έγινε συνταγματάρχης του πεζικού. Στον Ογδοηκονταετή Πόλεμο συμμετείχε μαχόμενος για τις Ηνωμένες Επαρχίες.
Ήταν κυβερνήτης του Γκόρινχεμ (1586-87) και μετά την πολιορκία του Νέιμεγκεν του 1591, κυβερνήτης της πόλης αυτής. Από εκεί άρχισε να εκστρατεύει στο Λουξεμβούργο, όπου ενεπλάκη με τον Ισπανικό στρατό. Το 1594 συμμετείχε στη μείωση του Γκρόνινγκεν. Το επόμενο έτος διοίκησε περισσότερο από 500 ιππείς στη μάχη του Λίππε μαζί με τον πέμπτο αδελφό του Ερνέστο-Καζιμίρ Α΄ και τον έκτο αδελφό του Λουδοβίκο-Γκύντερ. Κατά τη διάρκεια της μάχης τραυματίστηκε σοβαρά και την επόμενη ημέρα απεβίωσε. Τάφηκε στο ναό του Αγ. Ευσεβίου στο Άρνχεμ.
Μανώλης Λαγουδάκης

Βιογραφία

Ο Μανόλης Λαγουδάκης (Λαγός) γεννήθηκε το 1910 στα Περιβόλια του Ρεθύμνου. Ήταν το τρίτο παιδί μιας πολυμελούς οικογένειας και πρωτόπιασε λύρα στα χέρια του μόλις τελείωσε το Δημοτικό. Kατά μαρτυρία της αδελφής του, μαθητής ακόμα του Δημοτικού έψαχνε συνέχεια και έβρισκε σανίδια (τάβλια), τα έκοβε και τα έφτιαχνε στο σχήμα της λύρας. Εξελίχθηκε στον λυράρη με τις περισσότερες επιτυχίες, αφού το σύνολο του έργου του είναι χιλιοτραγουδισμένο. Πέθανε στην Αθήνα τον Σεπτέμβριο του 1981.
Οίκος των Βαλουά-Ανζού

Ιστορικό

Το 1350 ο Ιωάννης Β΄ Βαλουά έγινε βασιλιάς της Γαλλίας. Η από τον πατέρα του γιαγιά του Μαργαρίτα του Ανζού ήταν κόμισσα του Ανζού (και του Μαιν) και πρεσβύτερη κόρη του Καρόλου Β΄ της Νάπολης, από τον Οίκο των Καπετιδών-Ανζού. Την κομητεία κληρονόμησε ο πατέρας του Φίλιππος ΣΤ΄ και μετά ο ίδιος. Το 1360 την παραχώρησε στον δευτερότοκο γιο του Λουδοβίκο Α΄, που έτσι έγινε ο ιδρυτής του Οίκου των Βαλουά-Ανζού. 
Το 1382 απεβίωσε η δεύτερη εξαδέλφη του Ιωάννη Β΄, η Ιωάννα Α΄ της Νάπολης, αλλά πιο πριν, αν και υπήρχαν κοντινοί συγγενείς της από τον Οίκο Καπετιδών-Ανζού, όπως πχ οι Ανζού-Δυρραχίου, ωστόσο υιοθέτησε τον Λουδοβίκο Α΄ ως μέλλοντα βασιλιά της Νάπολης. Όταν απεβίωσε, οι Ανζού-Δυρραχίου κατέλαβαν τη Νάπολη, αλλά ο Λουδοβίκος Α΄ κατέλαβε την Προβηγκία και τη Νάπολη (1389-99). Το 1435 εξέλιπε ο τελευταίος των Ανζού-Δυρραχίου και οι Βαλουά-Ανζού εγκαταστάθηκαν στη Νάπολη, αλλά το 1442 τους εκτόπισε ο διεκδικητής της Αλφόνσος Ε΄ της Αραγωνίας.
Ο Ρενέ, τελευταίος των Βαλουά-Ανζού, απεβίωσε το 1480 και η κομητεία του Ανζού επέστρεψε στο Γαλλικό στέμμα. Το 1472 απεβίωσε ο Κάρολος του Μαιν και το Μαιν και η Προβηγκία επέστρεψαν επίσης στο Γαλλικό στέμμα. Η κόρη του Ρενέ, η Γιολάντα δούκισσα της Λωρραίνης συνέχισε να διεκδικεί το βασίλειο της Νάπολης και οι απόγονοί της δούκες της Λωρραίνης. Μάλιστα ο δισεγγονός της Φραγκίσκος της Λωρραίνης, κατά τους Ιταλικούς Πολέμους (1551-59) μεταξύ των Βαλουά και των Αψβούργων, οδήγησε Γαλλικό στρατό εναντίον της Νάπολης, αλλά χωρίς επιτυχία.
Λευτέρης Παπαδημητρίου

Βιογραφία

Γεννήθηκε στο Βόλο και ζει στην Αθήνα. Σπούδασε σύνθεση με τον Γιάννη Ιωαννίδη και έχει γράψει πολλές συνθέσεις για ακουστικά όργανα και ηλεκτρονικά μέσα.
Είναι πτυχιούχος του Τμήματος Μουσικών Σπουδών Αθηνών. Το 2006 κέρδισε το βραβείο Gaudeamus με τη σύνθεσή του "Black & White" για πιάνο και ορχήστρα. Έργα του έχουν παιχτεί στο Μικρό Μουσικό Θέατρο, το Μέγαρο Μουσικής Αθηνών, τον Ελληνογαλλικό Σύνδεσμο και στο εξωτερικό (Ολλανδία, Γαλλία).
Ηλεκτροδιαπίδυση

Η ηλεκτροδιαπίδυση ή ηλεκτροδιάλυση (electrodialysis) είναι μια ηλεκτροχημική διεργασία απομάκρυνσης ιόντων ή ιοντογενών ουσιών από το νερό ή άλλα υγρά που χρησιμοποιεί ηλεκτρικά αγώγιμες μεμβράνες κατάλληλης εκλεκτικότητας και ένα ηλεκτρικό δυναμικό για να προκαλέσει μεταφορά ιόντων. Οι χρησιμοποιούμενες κατιοντοδιαπερατές (Κ) μεμβράνες αποτελούνται από αδιάλυτα πολυανιόντα, φέρουν αρνητικό φορτίο και επιτρέπουν τη δίοδο μέσω της μάζας τους μόνο των ιόντων αντιθέτου φορτίου, δηλ. των κατιόντων, ενώ αποκλείουν τη δίοδο των ανιόντων. Οι ανιοντοδιαπερατές (Α) μεμβράνες αποτελούνται από αδιάλυτα πολυκατιόντα, φέρουν θετικό φορτίο και επιτρέπουν τη δίοδο των ανιόντων, ενώ αποκλείουν τη δίοδο των κατιόντων.
Η ηλεκτροδιαπίδυση διαφέρει από τον ηλεκτροαπιονισμό (electrodeionization ή filled cell electrodialysis) στο ότι δεν χρησιμοποιούνται ιοντοανταλλακτικές ρητίνες στα διαμερίσματα αραίωσης. Διαφέρει επίσης από τον χωρητικό απιονισμό (capacitive deionization) στο ότι είναι μια συνεχής διεργασία χωρίς εναλλασσόμενα στάδια φόρτισης – εκφόρτισης – έκπλυσης των ηλεκτροδίων.

Αρχή λειτουργίας

Η μέθοδος βασίζεται στον αποκλεισμό των ιόντων λόγω ηλεκτροστατικής άπωσης με τη χρησιμοποίηση κατάλληλα φορτισμένων μεμβρανών. Η ηλεκτροχημική διάταξη ηλεκτροδιαπίδυσης αποτελείται από εναλλασσόμενα διαμερίσματα συγκέντρωσης και αραίωσης ιόντων τα οποία διαχωρίζονται μεταξύ τους με τις εναλλασσόμενες ανιοντοδιαπερατές και κατιοντοδιαπερατές μεμβράνες. Το προς καθαρισμό νερό τροφοδοσίας διοχετεύεται κάθετα προς το εφαρμοζόμενο ηλεκτρικό πεδίο.
Εξ’ αιτίας του ηλεκτρικού πεδίου τα κατιόντα κινούμενα προς την κάθοδο διαπερνούν τις μεμβράνες αντιθέτου φορτίου δηλ. τις κατιοντοδιαπερατές αλλά όχι τις μεμβράνες ομοίου φορτίου δηλ. τις ανιοντοδιαπερατές. Ομοίως τα ανιόντα κινούμενα προς την άνοδο διαπερνούν τις ανιοντοδιαπερατές και όχι τις κατιοντοδιαπερατές μεμβράνες. Κατά συνέπεια, η συγκέντρωση του προς καθαρισμό νερού μεταβάλλεται τοπικά και έτσι δημιουργούνται τα εναλλασσόμενα διαμερίσματα συγκέντρωσης και αραίωσης ιόντων. Επομένως, με τη μέθοδο της ηλεκτροδιαπίδυσης μπορούμε να διαχωρίσουμε ένα διάλυμα άλατος σε ένα αραιωμένο (φτωχό σε άλας) διάλυμα κα σε ένα συμπυκνωμένο (πλούσιο σε άλας) διάλυμα.

Εφαρμογές

Η ηλεκτροδιαπίδυση εφαρμόζεται κυρίως στην αφαλάτωση του θαλασσινού ή υφάλμυρου νερού, στη συμπύκνωση της άλμης για τη παραγωγή μαγειρικού άλατος, στην απομάκρυνση ιοντικών ουσιών από διαλύματα διάφορων μη ιοντικών συστατικών (πρωτεϊνών, σακχάρων κ.ά.) και στην επεξεργασία οίνων, τροφίμων και φρουτοχυμών. Επιπρόσθετα, με χρήση διπολικών ιοντοανταλλακτικών μεμβρανών η ηλεκτροδιαπίδυση μπορεί να χρησιμοποιηθεί και για την ηλεκτροχημική διάσπαση άλατος στο αντίστοιχο οξύ και τη βάση από το οποίο αυτό προέρχεται π.χ. διάσπαση του KΝΟ₃ σε ΗΝΟ₃ και KΟΗ, ή του  NaCl σε HCl και NaOH αντίστοιχα. Ενα  επίσης σημαντικό πεδίο εφαρμογής της διεργασίας αποτελεί ο εμπλουτισμός και η ανάκτηση εξαντλημένων καταλυτών, ευγενών μετάλλων ή άλλων πολύτιμων ουσιών με ταυτόχρονη εξυγίανση και επαναχρησιμοποίηση του νερού από υδατικά βιομηχανικά απόβλητα.
Καλεβάλα

Γραφή της Καλεβάλα

Ο Λένροτ ήταν γιατρός αλλά το πάθος του για τις παραδοσιακές προφορικές ιστορίες της γενέθλιας της Φινλανδίας τον οδήγησε να ταξιδεύσει σε μεγάλο βαθμό για να αποκτήσει νέο υλικό. Τα περισσότερα ποιήματά του τα συνέλεξε από την περιοχή της Καρελίας. Πίστευε πως τα μικρά ποιήματα που συνέλεγε ήταν μέρος ενός κάποτε συνεχιζόμενου έπους. Εξέδωσε την πρώτη Καλεβάλα, την "παλαιά" Κάλεβάλα, σε δύο τόμους το 1835-1836. Η παλαιά Καλεβάλα αποτελείτο από τριάντα δύο ποιήματα που συλλέχθηκαν αρχικά από τον Λένροτ κοντά στα 1829, τα οποία έπειτα συνέταξε και τα επέκτεινε με συνδετικό υλικό ώστε να δημιουργήσουν μια συνεχή ιστορία. Ο Λένροτ συνέχισε να συλλέγει νέο υλικό, το οποίο ενσωμάτωσε σε μια δεύτερη έκδοση της Καλεβάλα, που κυκλοφόρησε το 1849. Αυτή η "νέα" Καλεβάλα περιείχε πενήντα ποιήματα, και είναι το πρότυπο κείμενο της Καλεβάλα που διαβάζεται σήμερα.

Χαρακτήρες

Ο βασικός χαρακτήρας της Καλεβάλα είναι ο Βέινεμουινεν (Väinämöinen), ένας σαμανιστικός ήρωας με την μαγική δύναμη τραγουδιών και μουσικής. Γεννήθηκε από την πρωταρχική Παρθένα του Αέρα και συμβάλλει στην δημιουργία του κόσμου. Πολλά από τα ταξίδια του μοιάζουν με σαμανιστικά ταξίδια, ιδιαίτερα αυτό κατά το οποίο επισκέπτεται την κοιλιά ενός γήινου γίγαντα, του Άντερο Βίπουνεν, για να βρει τις λέξεις της γενιάς των βαρκών. Παίζει το κάντελε, ένα έγχορδο Φινλανδικό όργανο. Ένα από τα κάντελε του είναι φτιαγμένο από το κόκκαλο του σαγονιού ενός γιγάντιου ψαριού. Κεντρικό στοιχείο σε πολλές ιστορίες είναι η αναζήτησή του για σύζυγο, αν και ποτέ δεν βρίσκει καμία. Για παράδειγμα μία από τις νύφες, η αδελφή του Γιόουκαχαϊνεν, η Άινο, πνίγεται αντί να τον παντρευτεί. Επίσης είναι μέλος της ομάδας που κλέβει το Σάμπο από τους ανθρώπους του βορρά. 
Άλλοι χαρακτήρες, κάποιοι από τους οποίου έχουν τα δικά τους κεφάλαια, είναι οι Σέππο Iλμάρινεν, ένας ηρωϊκός τεχνίτης-μεταλλουργός (συγκρινόμενος με τον Γερμανικό Weyland) που κατασκεύασε τον ουράνιο θόλο, το Σάμπο και άλλα· η Λούχι η Μάγισσα του Βορρά, μια σαμανιστική μητριάρχης ενός λαού που ανταγωνίζεται αυτούς της Καλεβάλα, η οποία σε κάποιο σημείο τράβηξε από τον ουρανό τον ήλιο και το φεγγάρι· ο νεαρός αντίπαλος του Βέινεμουινεν, ο Γιόουκαχαϊνεν, που υπόσχεται την αδερφή του Άινο σ’ αυτόν αφού χάνει έναν διαγωνισμό τραγουδιού· ο εκδικητικός, αυτοκαταστροφικός Κούλλερβο που γεννιέται ως σκλάβος, καταλαμβάνεται από τρελή μανία και αυτοκτονεί· και ο όμορφος αλλά αλαζόνας Λέμμινκαϊνεν, του οποίου η μητέρα πρέπει να σώσει το πτώμα του από τον ποταμό του Θανάτου που διασχίζει την Τούονελα, και να τον επαναφέρει στη ζωή, θυμίζοντας τον μύθο του Όσιρι. 
Μερικά από τα κεφάλαια περιγράφουν αρχαίους μύθους δημιουργίας, μια μεγάλη τελετή γάμου, και τις σωστές λέξεις για μαγικά ξόρκια θεραπείας και επιδεξιότητας.
Ράινπαρκ Στάντιον

Ιστορία

Το γήπεδο άρχισε να κατασκευάζεται από την 1 Ιουλίου 1997 και εγκαινιάστηκε περίπου ένα χρόνο μετά, στις 31 Ιουλίου 1998, με την αναμέτρηση: Βαντούζ-Καϊζερσλάουτερν, την τότε πρωταθλήτρια Γερμανίας. Η Καϊζερσλάουτερν κέρδισε με το εμφατικό 8-0. Βρίσκεται κοντά στον ποταμό Ρήνο, λίγα μέτρα μακριά από τα σύνορα με την Ελβετία. Η χωρητικότητα του γηπέδου είναι 7.789 άτομα συνολικά, αλλά οι θέσεις καθήμενων είναι 6.127.
Το 2005 πραγματοποιήθηκε ένας φιλικός αγώνας ανάμεσα στον Ολυμπιακό και στη Λίβερπουλ.
Λεγκραντίτης

Εμφάνιση, παραγενέσεις

Είναι ασύνηθες δευτερογενές ορυκτό εμφανιζόμενο στις ζώνες οξείδωσης ψευδαργυρούχων / αρσενικούχων αποθέσεων. Σπανιότερα έχει ανευρεθεί σε γρανιτικούς πηγματίτες. Ορυκτά με τα οποία σχετίζεται είναι ο αδαμίτης, ο παραδαμίτης, ο σκοροδίτης, ο σμιθσονίτης, ο φαρμακοσιδηρίτης και τα σπανιότερα λεϊτεΐτης και κετιγκίτης.
Κύριες περιοχές εμφάνισής του είναι στο Μεξικό (ορυχεία Flor de Pena στο Lampazos, Potosi στην Τσιχουάουα και Ojuela στο Mapimi), στο σύμπλεγμα Τσουμέμπ της Ναμίμπια, στο Sterling Hill του Νιού Τζέρσεϊ των ΗΠΑ, στην Ιαπωνία και τη Minas Gerais στη Βραζιλία. Αναφέρονται επίσης μερικές ήσσονες εμφανίσεις του σε άλλες χώρες.
Στην Ελλάδα απαντάται στα μεταλλεία Λαυρίου - Χριστιάνα, παραλία Θορικού, Βρυσάκη, εντός μεταλλευτικών απορριμμάτων.
Χρήστος Σύρπος

Βιογραφία

Γεννήθηκε στην Κωνσταντινούπολη το 1924 αλλά μεγάλωσε στη Δράμα, όπου άσκησε το επάγγελμα του υδραυλικού. Στον χώρο του τραγουδιού μπήκε με την προτροπή και την βοήθεια του ρεμπέτη Κώστα Καπλάνη. Το διάστημα 1950-1967 τραγουδούσε ως δεύτερη φωνή και έπαιζε κιθάρα και μπαγλαμαδάκι δίπλα σε μεγάλα ονόματα του λαϊκού τραγουδιού (Πόλυ Πάνου, Γιώτα Λύδια κ.ά.). Έκανε μεγάλη επιτυχία μετά τα μέσα της δεκαετίας του '60 με το «Να χαρείς τα μάτια σου καλέ» των Στ. Ζαφειρίου-Π. Γαβαλά. Στη συνέχεια, με τη χαρακτηριστική παράξενη "κοφτή" ερμηνεία του, αναβίωσε το «Έμαθα πως είσαι μάγκας», «Η γάτα» και θα συνεχίσει δυναμικά με το «Πουλί» («Θα ζήσω ελεύθερο πουλί»), «Στις ταβέρνες τριγυρνάς", «H Κικίτσα» , «Παίζουν τα μπαγλαμαδάκια» κ.ά. Έκανε πάταγο στα κέντρα και αποκλήθηκε ο "Έλλην Τζόνι Χαλιντέι". 
Μετά τη Μεταπολίτευση περιέπεσε σε αφάνεια, καθώς τα μουσικά γούστα είχαν αλλάξει. Ο Χριστάκης τραγουδούσε για τα προς το ζην σε ένα λαϊκό κέντρο της Καβάλας, όταν τον βρήκε το πρώτο εγκεφαλικό. Πέθανε την 1η Ιουνίου του 1981  στο ΙΚΑ της Θεσσαλονίκης και κηδεύτηκε στην Καβάλα. Πλέον η σωρός του βρίσκεται στο Α΄ Νεκροταφείο Δράμας.
Ρόερ

Γεωγραφία

Οι πηγές του Ρόερ βρίσκονται στο εθνικό Πάρκο Χόιτε-Φάνες του Βελγίου, σε υψόμετρο περίπου 660 μέτρων.Ρέει νότια,προς την πόλη Μονσό, και έπειτα στη Γερμανία. Διαρρέει πρώτα το βόρειο τμήμα των λόφων Άιφελ.
Μετά από 39 χιλιόμετρα, φτάνει στην λίμνη Ρόερστραουσσε, την δεύτερη μεγαλύτερη τεχνητή λίμνη της Γερμανίας.Μετά από διαδρομή 160 περίπου χιλιομέτρων,εισέρχεται στην Ολλανδία, και στο 200ο χιλιόμετρο της διαδρομής του εκβάλλει στον ποταμό Μεύση.
Στις δεκαετίες του 1960 και του 1970, το βόρειο τμήμα του ποταμού είχε μολυνθεί από τα απόβλητα πολλών γερμανικών ανθρακωρυχείων. Ψάρια καθώς και άλλοι οργανισμοί εξαφανίστηκαν από τον ποταμό, και ήταν επικίνδυνη η κολύμβηση. Νιφάδες αφρού συχνά πλημμύριζαν τμήματα της πόλης Ρόερμοντ. Μετά το κλείσιμο των ορυχείων, ο καθαρισμός των λυμάτων βελτιώθηκε κατά πολύ στην Γερμανία και στην Ολλανδία. Μόνο το κάτω μέρος του ποταμού είναι ακόμη μολυσμένο. Το νερό του άνω τμήματος του ποταμού είναι πλέον τόσο καθαρό που υπάρχουν πέστροφες και άλλα 30 είδη ψαριών. Μετά από απουσία 124 ετών, οι σολομοί επέστρεψαν στον Ρόερ το 2004.

Ιστορία

Ο Ρόερ υπήρξε ένα από τα σημαντικά μέτωπα πίεσης των Συμμάχων προς τις δυνάμεις του Άξονα προς το τέλος του Δευτέρου Παγκοσμίου Πολέμου.
Η "Επιχείρηση Μπλάκοκ" (Operation Blackcock) ήταν η κωδική ονομασία για τον καθαρισμό του τριγώνου του Ρόερ που αποτελούνταν από τις πόλεις Ρόερμοντ, Σίτταρντ και Χάινσμπεργκ. Διεξήχθη από τη Δεύτερη Βρετανική Στρατιά ανάμεσα στις 14 και στις 26 Ιανουαρίου 1945. Ο σκοπός ήταν να πιέσουν την 15η Γερμανική Στρατιά να οπισθοχωρήσει πίσω από τους ποταμούς Ρόερ και Βουρμ ώστε να οδηγηθεί το μέτωπο στα ενδότερα της Γερμανίας. Η επιχείρηση είναι σχετικά άγνωστη παρόλο που μερικές φορές διεξήχθησαν πολύ άγριες μάχες.
Ανάμεσα στις 16 Δεκεμβρίου 1944 και στις 23 Φεβρουαρίου 1945, η 9η στρατιά των ΗΠΑ αδυνατούσε να προχωρήσει πέρα από τον ποταμό Ρόερ κατά τη διάρκεια της Επιχείρησης Κουίν (Operation Queen), επειδή οι γερμανικές δυνάμεις έλεγχαν φράγματα κοντά στις πηγές του ποταμού στην πυκνά δασική περιοχή του Χόες Βεν. Αυτό σήμαινε πως οι δυνάμεις του Άξονα μπορούσαν να ανατινάξουν τα φράγματα,απελευθερώνοντας αρκετό νερό ώστε να καταπνίξουν μια ενδεχόμενη επίθεση των συμμάχων. Την ίδια στιγμή, αν στη Μάχη των Αρδεννών οι Γερμανοί κατάφερναν να πιέσουν προς τα δυτικά, αυτό θα σήμαινε ότι το μέτωπο θα άνοιγε περισσότερο και ότι τα στρατεύματα θα ήταν αρκετά μακριά από τις γραμμές ανεφοδιασμού. Τελικά, η γερμανική αντεπίθεση συντρίφτηκε και οι Γερμανοί μηχανικοί, κάτω από την πίεση εναέριων βομβαρδισμών καθώς και του πυροβολικού, άνοιξαν τα φράγματα. Καθώς το νερό σταδιακά υποχωρούσε, οι συμμαχικές δυνάμεις διέσχισαν τον Ρόερ με σχεδίες τις πρώτες ώρες της 23ης Φεβρουαρίου 1945, στο πλαίσιο της "Επιχείρησης Χειροβομβίδα" (Operation Grenade).
Κουλούρα Αχαΐας

Ονομασία

Σύμφωνα με τοπικές μαρτυρίες η ονομασία του οικισμού προέρχεται είτε από την παλιά πρακτική να «χωρίζουν» το νερό σε «κουλούρες», δηλ. κύκλους, ώστε να διαχειρίζονται καλύτερα το νερό του ποταμιού για την άρδευση των καλλιεργειών είτε από την ύπαρξη στην περιοχή μεγάλου πηγαδιού, «κουλούρα», για να υδρεύονται οι γύρω περιοχές.
Ιντ αλ-αντχά

Άλλα ονόματα για το Ιντ αλ-αντχά

Το Ιντ αλ-αντχά έχει άλλα δημοφιλή ονόματα σε όλο το μουσουλμανικό κόσμο, όπως Ηντ Ελ-Κιμπίρ στο Μαρόκο, την Αλγερία, την Τυνησία, την Αίγυπτο και τη Λιβύη, Τφάσκα Ταμοκκάρτ στη γλώσσα Berber Jerba και Ταμπάσκι ή Τομπάσκι σε μερικά μέρη της Αφρικής, Μπαμπάρ Σαλλάχ στη Νιγηρία και τη Δυτική Αφρική, Τσιιντγουέινεϋ στις σομαλικές ομιλίας περιοχές της Σομαλίας και της Κένυας και της Αιθιοπίας. Στην Ινδία και το Πακιστάν καλείται επίσης Μπάκρα Ηντ, όπου η αίγα είναι το ζώο πιθανότατα που θυσιάζεται. Στο Μπανγκλαντές καλείται είτε Ηντ Ουλ-Αζχά είτε Κρμπάνι. Στη Νότια Αφρική καλείται επίσης Μπακρί Ηντ (ή απλά Μπακρήντ όπως στην Ινδία). Ο ινδονησιακός όρος είναι Ηντούλ Αντχά. Στην Τουρκία αναφέρεται συχνά ως Κουρμπάν Μπαϊράμι ή «γιορτή θυσίας», όπως και στην Ελλάδα, Βοσνία-Ερζεγοβίνη και Αλβανία και Βουλγαρία. Στο Καζακστάν, αναφέρεται ως Κουρμπάν Αΐτ. Σε κουρδικά καλείται Τσέινα Κουρμπανέ[1]. Στο Αφγανιστάν καλείται «Ηντ-Ε-Κουρμπάν» από Dari-speakers και "Λόυ Ακτάρ" (κυριολεκτικά, "μεγάλο Ηντ") ή «Κουρμπανάυ Ακτάρ» από Pashto-speakers. Αυτό το Ηντ διαρκεί 4 ημέρες. Επίσης είναι γνωστό ως μεγαλύτερο Ηντ επειδή είναι μια ημέρα παραπάνω από το Ηντ-Ουλ-Φιτάρ.

Λατρευτικά έθιμα

Κατά την διάρκεια της γιορτής και σύμφωνα με τις παραδόσεις θυσιάζονται ζώα (βόδια, αρνιά και πρόβατα) τα οποία νωρίτερα έχουν ευλογηθεί από τον χότζα. Το ζώο που θυσιάζεται χωρίζεται στα τρία και ένα μέρος προορίζεται για τους φτωχούς, το άλλο για συγγενείς και το τρίτο μένει στο σπίτι. Σήμερα η θυσία γίνεται από επαγγελματίες στα σφαγεία.

Στην Ελλάδα

Η μέρα της γιορτής ξεκινάειΈντονο κείμενο από την πρώτη πρωινή προσευχή στο τζαμί, γίνονται επισκέψεις στους τάφους των συγγενών, και κατόπιν το πρωί όσοι επιθυμούν και μπορούν πραγματοποιούν τη θησία, σφάζοντας συνήθως ένα αρνί. Πραγματοποιούνται επίσης επισκέψεις στους κοντινούς συγγενείς, όπου αποδίδεται σεβασμός και δίνονται ευχές, ενώ οι μικρότεροι παίρνουν και κεράσματα και λεφτά. Το μεσημέρι πραγματοποιείται το τραπέζι με το κρέας του κουρμπανιού, ενώ μέρος έχει μοιραστεί στους φτωχούς και τους συγγενείς.
Gemeinsame Normdatei

Το Gemeinsame Normdatei ή GND είναι ένας διεθνής κατάλογος καθιερωμένων όρων για την οργάνωση ονομάτων προσώπων, επικεφαλίδων θεμάτων και εταιρικών σωμάτων από καταλόγους. Χρησιμοποιείται κυρίως για την τεκμηρίωση σε βιβλιοθήκες και επίσης ολοένα και περισσότερο από αρχεία και μουσεία. Το GND το διαχειρίζεται η Γερμανική Εθνική Βιβλιοθήκη σε συνεργασία με διάφορα δίκτυα βιβλιοθηκών στη γερμανόγλωσση Ευρώπη και άλλους συνεργάτες. Το GND βρίσκεται υπό την άδεια Creative Commons Zero (CC0) .
Η προδιαγραφή GND, παρέχει μια ιεραρχία υψηλού επιπέδου οντοτήτων και υποκατηγοριών, χρήσιμη στην ταξινόμηση βιβλιοθήκης,  καθώς και μια προσέγγιση για σαφή προσδιορισμό μοναδικών στοιχείων. Περιλαμβάνει, επίσης, μια οντολογία που προορίζεται για την αναπαράσταση της γνώσης στον Σημασιολογικό Ιστό, που διατίθεται σε RDF μορφή.
Τζον Μπάνβιλ

Στυλ

Ο Τζον Μπάνβιλ διακρίνεται από τους κριτικούς για το περίτεχνο ύφος του στην αγγλική γλώσσα και η γραφή του έχει χαρακτηριστεί ως έξοχη, εκθαμβωτική και άριστα δουλεμένη. O David Mehegan, από την εφημερίδα Boston Globe αποκαλεί τον Μπάνβιλ "Ένας από τους μεγαλύτερους δεξιοτέχνες που γράφουν στα αγγλικά σήμερα·" και ο UK Observer περιέγραψε το έργο, The Book of Evidence, του 1989, ως "πρόζα που ρέει αψεγάδιαστα της οποίας ο λυρισμός, η αριστοκρατική ειρωνεία και η οδυνηρή αίσθηση της απώλειας θυμίζουν τη Λολίτα του Βλαντιμίρ Ναμπόκοφ."
Είναι επίσης γνωστός για το μαύρο χιούμορ του και το οξύ του πνεύμα.
Παπισμός

Με τον όρο παπισμός (στα αγγλικά papacy) περιγράφεται το σύστημα κεντρικής διακυβέρνησης της Ρωμαιοκαθολικής Εκκλησίας, η οποία βρίσκεται κάτω από την εξουσία του πάπα, του επισκόπου της Ρώμης και ειδικότερα επί δοξασιών της κοσμικής εξουσίας αυτού. Το αξίωμα του πάπα περιγράφεται με τον όρο παποσύνη.
Σύμφωνα με το παπικό σύστημα, ο πάπας ασκεί δικαστική, νομοθετική και εκτελεστική εξουσία επί της εκκλησίας ως άμεσος διάδοxος του αποστόλου Πέτρου, ο οποίος θεωρείται ότι υπήρξε η κεφαλή των αποστόλων και ο πρώτος επίσκοπος της Ρώμης.
Η σκοτεινή περίοδος που διάνυσε ο παπισμός κατά τον 10ο αιώνα φαίνεται ότι έπαιξε βασικό ρόλο στην προετοιμασία του εδάφους για το σχίσμα ανάμεσα στον Δυτικό Καθολικισμό και στον Ανατολικό Ορθόδοξο Χριστιανισμό.
Ο όρος παπικισμός (στα αγγλικά papalism) έχει αρνητική υφή και χρησιμοποιείται για να υπογραμμίσει την εκκλησιαστική εξουσία που δίνει υπερβολική έμφαση στο παπικό πρωτείο σε σχέση με το αξίωμα των επισκόπων ή του συνοδικού συστήματος.
Ο όρος καισαροπαπισμός (caesaro-papalism) αναφέρεται στο πολιτειακό σύστημα κατά το οποίο ο αυτοκράτορας ή ο ανώτατος άρχοντας της πολιτείας αποτελεί ουσιαστικά τον ηγέτη της εκκλησίας. Το φαινόμενο αυτό εμφανίστηκε αρχικά στην Ανατολική Ρωμαϊκή αυτοκρατορία κατά τη διάρκεια του 4ου αιώνα. Εμφανίζεται και ο όρος παποκαισαρισμός (papal caesarism), ο οποίος περιγράφει την υποταγή της κρατικής εξουσίας στην ιερατική εξουσία του πάπα.
Λειψία

Εκπαίδευση

Το Πανεπιστήμιο της Λειψίας (έτος ιδρύσεως: 1409), είναι ένα από τα παλαιότερα πανεπιστήμια της Ευρώπης. Ο νομπελίστας Βέρνερ Χάιζενμπεργκ εργάστηκε εδώ ως καθηγητής φυσικής (από το 1927 ως το 1942), όπως και οι επίσης νομπελίστες Γκούσταβ Χερτς (Gustav Ludwig Hertz - φυσική), Βίλχελμ Όστβαλντ (Wilhelm Ostwald - χημεία) και Τέοντορ Mόμσεν (Theodor Mommsen - βραβείο Νόμπελ στη λογοτεχνία). Άλλοι διάσημοι καθηγητές του Πανεπιστημίου ήταν ο μεταλλειολόγος Georg Agricola, ο συγγραφέας Gotthold Ephraim Lessing, ο φιλόσοφος Ερνστ Μπλοχ (Ernst Bloch), ο εκκεντρικός ιδρυτής της ψυχοφυσικής Γκούσταβ Τέοντορ Φέχνερ, και ο ψυχολόγος Βίλχελμ Βουντ (Wilhelm Wundt). Γνωστοί φοιτητές ήταν οι συγγραφείς Γιόχαν Βόλφγκανγκ Γκαίτε και Έριχ Κέστνερ (Erich Kästner)), οι φιλόσοφοι Γκότφριντ Βίλχελμ Λάιμπνιτς (Gottfried Leibniz) και Φρειδερίκος Νίτσε, ο πολιτικός Καρλ Λίμπκνεχτ, καθώς επίσης και ο συνθέτης Ρίχαρντ Βάγκνερ.

Αθλητισμός

Στις 28 Ιανουαρίου 1900 ιδρύεται στην Karlstrasse 10, στο εστιατόριο "Zum Mariengarten" η ποδοσφαιρική ομοσπονδία της Γερμανίας, και η ομάδα ΒφΜ Λειψία ήταν πρώτη πρωταθλήτρια Γερμανίας. 
Το 2006 φιλοξένησε η Λειψία αγώνες του Παγκοσμίου Κυπέλλου Ποδοσφαίρου στο νέο Τσεντράλσταντιον (Zentralstadion).

Ελληνικό στοιχείο

Από τους παλαιούς καιρούς η Λειψία είχε μεγάλη ελληνική κοινότητα. Έπαιξε καθοριστικό ρόλο στη διάδοση της ελληνικής γλώσσας και λογοτεχνίας ως πανεπιστημιούπολη και πόλη του βιβλίου. Μετά τον ελληνικό εμφύλιο πολλοί πολιτικοί πρόσφυγες βρήκαν στη Λειψία τη δεύτερή τους πατρίδα. Από το 1990 η δράση των Ελλήνων στην πόλη έγινε ακόμη πιο πολυσχιδής και επεκτάθηκε κυρίως στους τομείς του εμπορίου και της μαζικής εστίασης.
Τζοβάνι Β΄ Κορνέρ

Έβδομος Βενετοτουρκικός πόλεμος

Στην εποχή του ξέσπασε ο Έβδομος Βενετοτουρκικός πόλεμος, οι Τούρκοι ανακατέλαβαν εύκολα την τετραετία 1714 - 1718 ολόκληρη την Πελοπόννησο αλλά απέτυχαν στην συνέχεια να καταλάβουν την Κέρκυρα λόγω της σκληρής αντίστασης των Ελλήνων κατοίκων της. Με την Συνθήκη του Πασάροβιτς που έληξε τον πόλεμο η Πελοπόννησος, η Τήνος η τελευταία κτήση που είχε απομείνει στην Βενετία από το Δουκάτο της Νάξου και η Αίγινα πέρασαν στην Οθωμανική Αυτοκρατορία. Τα Επτάνησα, τα Κύθηρα, η Δαλματία, η Βόνιτσα και η Πρέβεζα θα παραμείνουν στην Δημοκρατία μέχρι την πτώση της (1797). Τον διαδέχθηκε ο Αλβίζε Γ΄ Μοτσενίγκο, σύζυγος του ήταν η Λάουρα Κορνέρ.
8η Συμφωνία (Μότσαρτ)

Η 8η Συμφωνία σε Ρε ελάσσονα, K. 48 (γερμανικά: Sinfonie D-Dur Köchelverzeichnis 48) είναι μία συμφωνία του Βόλφγκανγκ Αμαντέους Μότσαρτ, που γράφτηκε το 1768. Το έργο γράφτηκε στη Βιέννη, την περίοδο που η οικογένεια του Μότσαρτ είχε γυρίσει από το Σάλτσμπουργκ. Το χειρόγραφο της Συμφωνίας φυλάσσεται στην Staatsbibliothek Preusischer Kulturbesitz, στο Βερολίνο.